<classify> WAZIRI Mkuu, Kassim Majaliwa amewataka wawekezaji kutoa malalamiko yao mara moja pale wanapoombwa rushwa wakati wanapokuwa wanatafuta vibali ili kuwekeza nchini.Wekezeni bila kukwazwa na bila kulipa malipo yasiyowastahili. Mkiombwa rushwa popote semeni... njooni mwekeze Tanzania, hakuna rushwa, alisisitiza.Alitoa rai hiyo jana wakati akifungua Kongamano la fursa za uwekezaji mkoani Pwani pamoja na kuzindua mwongozo wa uwekezaji katika mkoa huo. Akilezea mambo takribani 10 ambayo serikali ya awamu ya tano imeyasimamia katika kuhakikisha Tanzania panakuwa mahala pazuri zaidi pa uwekezaji Afrika, alisema moja wapo ni kupambana na rushwa.Alisema serikali inaendelea kudhibiti rushwa ambayo ilikuwa ikiwaumiza wawekezaji. Akasema rushwa imepungua sana kwa sasa na mapambano yanaendelea ili kuitokomeza kabisa.Lingine alilosema linafanya Tanzania kuwa sehemu sahihi kuwekeza amani na utulivu uliopo. Tunayo amani ya kutosha kwa mwekezaji, na hii inatokana na misingi imara iliowekwa na viongozi wetu kabla hatujapata uhuru hadi sasa, alisema. Alitaja jambo la tatu kuwa ni kuendeleza misingi imara ya kidemokrasia na utawala bora, misingi ambayo pia imekuwepo kabla na hata baada ya uhuru.Waziri Mkuu alitaja kivutio kingine cha uwekezaji Tanzania kuwa ni kujenga uchumi unaozidi kuimarika. Alifafanua kwamba katika kipindi cha miaka minne, uchumi wa Tanzania umekuwa ukikua kwa asilimia 7.0 na kwamba kuanzia mwaka 2015 hadi sasa mfumuko wa bei umebaki kwenye dijiti moja, kati ya asilimia tatu hadi tano.Tanzania ni kati ya nchi tano za Afrika zinaoongoza kwa kasi ya ukuaji wa uchumi, alisema. Kitu cha tano alisema Tanzania ina mfumo imara wa kuvutia uwekezaji hii ikiwa ni pamoja na kuanzisha Kituo cha Uwekezaji TIC kwa ajili ya kuratibu na kurahisisha uwekezaji. Alifafanua kwamba kupitia kituo hicho huduma za upatikanaji wa vibali na leseni mbalimbali zimerahishwa kutokana na kila kitu kufanyika katika jengo moja.Sambamba na hilo alisema Rais ameanzisha wizara maalumu ya Uwekezaji ambayo iko katika ofisi yake ya Waziri Mkuu na kuwa mwekezaji yeyote anayetaka kuwekeza kokote nchini na akakwamishwa amuonea Waziri husika na kwamba kama yuko nje kikazi amwonye yeye mwenyewe Waziri Mkuu atampa msaada.Jambo la sita alitaja kuwa ni kuanzishwa kwa akiba ya ardhi kwa ajili ya uwekezaji kwa takribani katika kila mkoa. Alibainisha kuwa jambo la saba linalovutia uwekezaji Tanzania ni jiografia ya Tanzania kuwa nzuri na hivyo kuifanya kuwa kituo sahihi cha biashara kulinganisha na nchi nyingi, inayoifanya kuwa rahisi kusafirisha bidhaa kwenda kokote.Kuhusu usafiri wa maji alisema Bandari ya Tanzania ndio yenye kupakana na nchi nyingi kuliko bandari nyingine Afrika na kwamba nchi inazungukwa pia na maziwa makuu matatu ambako pia usafiri wa majini unafanyika.Alisema Tanzania pia imeboresha usafirishaji kwa njia ya barabara, njia ya reli na anga. Waziri Mkuu alisema bado reli ya zamani inatumika na sasa Tanzania inajenga reli ya kisasa. Kuhusu usafirishaji wa anga alisema Tanzania imenunua ndege nane, sita tayari ziko nchini zikifanya kazi na mbili kubwa zitaingia nchini kabla ya mwaka huu kuisha. Jambo la nane alisema ni serikali kuweka sheria nzuri zinazorahisha kufanya biashara nchini.Tumeweka sheria rafiki kwenye mabenki ili kurahisisha uwekezaji kwa maana ya kupatikana kwa mitaji.Jambo la tisa alisema ni usikivu wa serikali chini ya uongozi wa Rais John Magufuli ambaye anaruhusu mijadala ya wazi na wawekezaji.Nyinyi wenyewe wawekezaji mlioko hapa mnafahamu Rais amezunguma nanyi na mmeona namna changamoto zetu zilivyochukuliwa hatua mara moja na nyingine tunaendelea kuzifanyia kazi, alisema.Jambo la 10 alisema ni kupatikana kwa wafanyakazi wenye ujuzi na wasio na ujuzi. Alifafanua kwamba ofisi yake inafanya juhudi kuwapa ujuzi vijana na kwamba kwa sasa Watanzania wenye uwezo wa kufanya kazi viwandani wapo wengi. Alisema mwaka jana vijana 35,000 walihitimu mafunzo ya ufundi stadi katika vyuo mbalimbali vya ufundi kama Veta, Don Bosco na kwingineko na kwamba mwaka huu vijana 46,000 wanatazamiwa kuhitimu mafunzo yao.Waziri Mkuu Majaliwa alisema hatua hiyo inawasaidia wawekezaji kupata wafanyakazi kwa unafuu kuliko kuwatoa mbali. Alisema kwa sasa takwimu zinaonesha kwamba takribani viwanda 4,000 vimeshajengwa nchini na kwamba serikali inatazamia kuona wananchi wanaanzisha viwanda zaidi na zaidi.  <topic>: kitaifa 